
A nganaszan inferenciális funkciói első és második személyben

Dolgozatom témája az elmúlt évtizedekben népszerű, ám korántsem kiaknázott nyelvi jelenség, az evidencialitás. Aikhenvald (2004) szerint ez a nyelveknek azon tulajdonsága, hogy beszélői grammatikai elemekbe kódolva kifejezhetik, milyen típusú forrásból ismernek egy adott információt. Kutatásom tárgya az első személy hatás, amely szerint egyes evidenciális kategóriák első személyben képesek a forrás megjelölésén túl olyan jelentéseket kifejezni, amelyeket második és harmadik személyben nem. Ilyen például a kontrollhiány, amely a cselekvés nem szándékos mivoltára utal.

Dolgozatom első felében az evidencialitáshoz és az első személy hatáshoz kapcsolódó fogalmakat ismertetem, illetve a nganaszan (uráli > szamojéd) nyelvet és annak rendszerét írom le. Célom volt, hogy Curnow elmélete (2002) nyomán a nganaszanban igazoljam, hogy a következtetés, feltételezés forrását kifejező inferenciális szuffixum használatában megvalósulhat az első személy hatás.

Korpuszalapú (Brykina et al.) kutatásom során az inferenciális különböző személyű előfordulásait kerestem, elsősorban az első és a második személyű alakokat, amelyet a harmadik személyű alakokra is kiterjesztettem funkció szerinti különbségeket keresve. A szövegkörnyezet elemzése során megállapítottam, hogy hipotézisem helyes: első személyben valóban megjelenik az első személy hatás kontrollhiány formájában. Nem találtam kizárólag második személyre jellemző funkciót, viszont a 2. személyű alakokat is inkább többletjelentések jellemzik (pl. mirativitás), és kevésbé a forrásjelölés. A szakirodalomban nem említett funkció (düh, indulat) is megjelenik ezeknél a személyeknél, bizonyos várt jelentések viszont nem. Azt feltételezem, ezek inkább a harmadik személy funkciói közé sorolandók, ahogy a pusztán forrásjelölésből való használat is.

Munkámban az inferenciális kategória különböző személyekben való használatának eltérő funkcióit, illetve elsősorban az első személy hatás jelenlétét bizonyítottam a nganaszan nyelvben, ez pedig nemcsak uralisztikai, hanem tipológiai szempontból is fontos eredmény.

